მისტერ რობოტი
„მისტერ რობოტი“ (ინგლ. Mr. Robot) — ამერიკული დრამატული თრილერის ჟანრის ტელესერიალი, შექმნილი სემ ესმეილის მიერ. მასში მთავარ როლს ასრულებს რამი მალეკი. მის მიერ განსახიერებული პერსონაჟია ელიოტ ოლდერსონი, კომპიუტერული უსაფრთხოების ინჟინერი და, ამავდროულად, ჰაკერი. მას აწუხებს კლინიკური დეპრესია და სოციოფობია. ოლდერსონს მართავს მეამბოხე ანარქისტი, ცნობილი, როგორც „მისტერ რობოტი“ (კრისტიან სლეიტერი). მისი ინიციატივით, ოლდერსონი ეხვევა მთელ რიგ ავანტიურებში, რომლებიც უკავშირდება სახელმწიფო შეთქმულებებს, ჰაკერულ საქმიანობას და კრიმინალური სფეროს სხვა ასპექტებს. სერიალის საპილოტო ეპიზოდი გამოვიდა რამდენიმე სერვისზე 2015 წლის 27 მაისს. თავად სერიალი მეორე სეზონისთვის განახლდა, როდესაც პირველი ჯერ კიდევ USA Network-ზე გადიოდა. 12 ეპიზოდისგან შემდგარი მეორე სეზონი 2016 წლის 13 ივლისს გამოვიდა. მესამე სეზონი გამოვიდა 2017 წლის ოქტომბერში. „მისტერ რობოტს“ მიღებული აქვს ოქროს გლობუსი საუკეთესო დრამატული ტელესერიალის კატეგორიაში და პიბოდის ჯილდო. 2016 წელს მას მიენიჭა ემის ექვსი ნომინაცია. მალეკმა გაიმარჯვა, როგორც დრამატული სერიალის წამყვანმა მსახიობმა.